กกต. ประกาศรับรองผลการเลือกตั้ง ส.ส. เขต 8 จังหวัดเชียงใหม่อย่างเป็นทางการ ส่งผลให้มี 2 พรรคการเมือง ได้ ส.ส.บัญชีรายชื่อ เพิ่มเติม
นายแสวง บุญมี รองเลขาธิการคณะกรรมการการเลือกตั้ง แถลงประกาศรับรองผลการเลือกตั้ง อย่างเป็นทางการ ว่า ผู้ได้รับเลือกตั้งเป็นสมาชิกสภาผู้แทนราษฎร เขต 8 จังหวัดเชียงใหม่ จำนวน 1 คน ได้แก่ นางสาวศรีนวล บุญลือ ผู้สมัครพรรคอนาคตใหม่ และจากการเลือกตั้งครั้งนี้ ทำให้ต้องมีการคำนวณ สมาชิกสภาผู้แทนราษฎร แบบบัญชีรายชื่อใหม่ ส่งผลให้มีสมาชิกสภาผู้แทนราษฎร 1 คน พ้นจากตำแหน่ง ได้แก่ นายพีระวิทย์ เลื่องลือดลภาค ส.ส.บัญชีรายชื่อ จากพรรคไทยรักธรรม         นอกจากนี้มีผู้ได้รับการเลือกตั้งเป็นสมาชิกสภาผู้แทนราษฎรแบบบัญชีรายชื่อจำนวน 2 คน ได้แก่ นางสาววธัญญา วงษ์โอภาสี จากพรรคพลังประชารัฐ และนางสาวจิตภัสร์ ตั๊น กฤดากร จากพรรคประชาธิปัตย์ ซึ่งคณะกรรมการการเลือกตั้ง และขอแจ้งให้ผู้ได้รับการเลือกตั้งเป็นสมาชิกสภาผู้แทนราษฎร ตามประกาศดังกล่าว สามารถรับหนังสือรับรองการเป็นสมาชิกสภาผู้แทนราษฎร ได้นับตั้งแต่วันที่ออกประกาศเป็นต้นไป โดยไม่เว้นวันหยุดราชการ ตั้งแต่เวลา 08:30 น. ถึง 16.30 น.        นอกจากนี้ กกต. ยังแจกเอกสารจำนวน 13 หน้า ประกอบไปด้วยคะแนนดิบของพรรคการเมืองที่นำมาคำนวณใหม่ 74 พรรคการเมือง //วิธีการคำนวณว่าสัดส่วนเปลี่ยนไปอย่างไร รวมถึงพรรคการเมืองที่ได้รับการจัดสรร ส.ส.แบบบัญชีรายชื่อ จำนวน 25 พรรคการเมือง //และภาพรวม ส.ส. ทั้ง 500 คนของแต่ละพรรคการเมือง ว่าแต่ละพรรคมี ส.ส.แบบบัญชีรายชื่อ และแบบแบ่งเขตเลือกตั้ง จำนวนเท่าใด        ขณะเดียวกัน สำนักงานคณะกรรมการการเลือกตั้ง ได้เผยแพร่คำวินิจฉัย กกต. เรื่องการเลือกตั้ง ส.ส.แบบแบ่งเขต เขตเลือกตั้ง ที่ 1 และ เขตเลือกตั้งที่ 2  จังหวัดแพร่ ที่กล่าวหาว่า นายทศพร เสรีรักษ์ //นายวรวัจน์ เอื้ออภิญญกุล อดีตผู้สมัคร ส.ส. พรรคไทยรักษาชาติ และนายอนุสรณ์ วงศ์วรรณ  อดีต ส.ส.ลำพูน พรรคพลังประชาชน ได้ทำการชักชวนชักชวนให้ผู้มีสิทธิเลือกตั้งไปลงคะแนนเสียงไม่เลือกผู้ใด เป็นการฝ่าฝืนหรือไม่ปฏิบัติตามกฎหมายเกี่ยวกับการเลือกตั้งและพรรคการเมือง หรือจะมีผลให้การเลือกตั้งไม่ได้เป็นไปโดยสุจริตหรือเที่ยงธรรม ซึ่ง กกต.ได้พิจารณารายงานการไต่สวนตลอดจนพยานหลักฐานอื่นๆ ที่เกี่ยวข้องแล้ว ไม่เข้าข่ายเป็นการกระทำอันต้องห้ามตาม พ.ร.ป. ว่าด้วยการเลือกตั้ง ส.ส. มาตรา 73 ตามข้อกล่าวหา กกต.จึงมีคำสั่งให้ยุติเรื่อง         รวมทั้งยังยกคำร้องกล่าวหา นายเกียรติชัย ติรณศักดิ์กุล หมายเลข 13 พรรคภูมิใจไทย ที่ถูกกล่าวหาซื้อเสียงระหว่างการลงพื้นที่ปราศรัยหาเสียง เขตเลือกตั้งที่ 1 จังหวัดกำแพงเพชร หลัง กกต.พิจารณารายงานไต่สวนและพยานหลักฐานที่เกี่ยวข้องแล้ว ไม่มีพยานหลักฐานฟังได้ว่า นายเกียรติชัย กระทำการฝ่าฝืนกฎหมายตามคำร้อง จึงมีคำสั่งให้ยกคำร้อง